Ukrainan kansainvälinen legioona

Ukrainan kansainvälinen legioona, virallisesti Ukrainan aluepuolustusjoukkojen kansainvälinen legioona (), on Ukrainan asevoimien alainen muukalaislegioona, joka koostuu ulkomaalaisista vapaaehtoisista, jotka ovat ilmoittautuneet taistelemaan Venäjää vastaan sen hyökättyä Ukrainaan helmikuussa 2022. Suuri osa Ukrainan puolen vierastaistelijoista on sijoittunut kansainväliseen legioonaan.

Historia 
Ukrainassa on vuodesta 2014 ollut ulkomaalaisia vierastaistelijoita, jotka ovat taistelleet Venäjän tukemia separatisteja vastaan. Lokakuussa 2014 Verh’ovna Rada hyväksyi lakimuutoksen, jonka nojalla ulkomaalaiset saivat liittyä Ukrainan asevoimiin.

Kansainvälinen legioona perustettiin 27. helmikuuta 2022. Asiasta tiedotti Ukrainan ulkoministeri, Dmytro Kuleba omalla Twitter-tilillään.

Ukrainan presidentti Volodymyr Zelenskyi antoi 1. maaliskuuta 2022 määräyksen, jonka mukaan kaikilta legioonaan liittyviltä poistettiin kaikki viisumirajoitukset, paitsi jos nämä olivat Ukrainaan hyökänneiden maiden kansalaisia.

Koko ja organisaatio 
Maaliskuun 2022 alussa Zelenskyi sanoi, että kansainvälisen legioonian riveissä palvelee 16 000 henkilöä.

Legioonaan kuuluvia yksiköitä:

Tunnettuja kansainvälisen legioonan jäseniä ovat muiden muassa

 Irakli Okruašvili (Georgian entinen puolustusministeri)
 Juris Jurašs (latvialainen Saeiman edustaja)
 Sandra Andersen Eira (Norjan saamelaiskäräjien poliitikko)
 Tseng Sheng-guang (ensimmäinen tunnettu itäaasialainen, taiwanilainen, vapaaehtoinen, joka kuoli rintamalla)

Kansainvälinen suhtautuminen 
Legioonaan liittyvien henkilöiden kotimaissa on erilaisia näkemyksiä siitä, onko legioonaan liittyminen on laillista vai ei. Yhdysvalloissa laki ei erikseen kiellä kansalaisia liittymästä toisen valtion armeijaan, eikä sellaisessa palveleminen ole peruste kansalaisuuden menettämiselle. Yhdistyneessä kuningaskunnassa on vuodesta 1870 lähtien ollut kiellettyä sotia sellaista maata vastaan, joka ei ole sotatilassa maata vastaan. Tätä lakia ei ole sovellettu nykyaikana. Kanadan puolustusministeri, Anita Anand, sanoi, että legioonaan liittyminen on jokaisen yksilöllinen valinta.

Suomalaiset legioonassa 
Suomen puolustusvoimat ei suosittele suomalaisia liittymään legioonaan. Suomen laki ei kiellä vierastaistelijaksi lähtemistä, mutta tällainen henkilö voidaan asettaa Suomessa syytteeseen, mikäli tämä osallistuu terrorismin tai sotarikoksien suorittamiseen.

Joulukuussa 2022 legioonassa arvioitiin olevan 30 suomalaista. Kesäkuussa 2023 tiettävästi ensimmäinen suomalainen kaatui. Hän oli saanut muun muassa mitalin toiminnastaan eturintamalla. Hersonin-hyökkäyksen jälkeen suomalaistaistelija palasi Suomeen ja hakeutui töihin. Hän kuitenkin päätti pian palata takaisin Ukrainaan, jossa hän sittemmin kaatui kesäkuun 2023 vastahyökkäyksen aikana.

Lähteet 

Ukraina-myönteiset vapaaehtoiset sotilasyksiköt Venäjän hyökkäyksessä Ukrainaan